PRIN กางแผนปี 59 บุกตลาดคอนโดฯ-ทาวเฮาส์ กวาดรายได้ 2.9 พันลบ.
PRIN กางแผนปี 59 บุกตลาดคอนโดฯ-ทาวเฮาส์ เปิดใหม่อีก 4 โครงการมูลค่า 4 พันล้านบาท ตั้งเป้ากวาดรายได้ 2.9 พันล้านบาท มองแนวโน้มอสังหาฯปีหน้าสดใส อานิสงส์รัฐงัดมาตรการกระตุ้น-ดอกเบี้ยทรงตัวอยู่ในระดับต่ำ-เศรษฐกิจเริ่มฟื้นตัว ทำให้ผู้บริโภคกล้าตัดสินใจกู้ซื้อบ้าน ดันยอดขายโตต่อเนื่อง
17 ธ.ค. 2558

นายชัยรัตน์ โกวิทจินดาชัย ผู้อำนวยการอาวุโส สำนักกรรมการผู้จัดการ บริษัท ปริญสิริ จำกัด (มหาชน) หรือ PRIN เปิดเผยว่า ภาพรวมการดำเนินงานในปี 2558 บริษัทเปิดโครงการใหม่ทั้งหมด 4 โครงการ มูลค่ารวมประมาณ 4,000 ล้านบาท
สำหรับแผนการดำเนินงานในปี 2559 บริษัทมีแผนเปิดโครงการใหม่ทั้งหมด 4 โครงการ มูลค่ารวมประมาณ 4,063 ล้านบาท ประกอบด้วย โครงการทาวน์เฮาส์  2 โครงการคือ ซิตี้เซนส์ พระราม 2 มูลค่า 1,000 ล้านบาท  ซิตี้เซนส์ รังสิต มูลค่า 260 ล้านบาท โครงการคอนโดมิเนียม 2 โครงการคือ โครงการ ตลาดพลู มูลค่า 103 ล้านบาท และรัตนาธิเบศร์ มูลค่า 2,700 ล้านบาท
“โครงการใหม่ที่เตรียมเปิดในปี 2559 เรามีกรรมสิทธิ์ที่ดินอยู่ทั้งหมดแล้ว ทำให้สามารถพัฒนาโครงการได้ทันที และที่ดินทั้งหมดที่เตรียมเปิดโครงการใหม่ ถือเป็นทำเลที่มีศักยภาพ มั่นใจว่าจะสามารถตอบโจทย์ความต้องการของลูกค้าได้อย่างลงตัว โดยตั้งเป้าหมายรายได้ที่ 2,900 ล้านบาท ซึ่งรายได้ส่วนใหญ่มากกว่า 90% จะเป็นการรับรู้รายได้จากโครงการที่เปิดขายแล้วในปัจจุบัน”นายชัยรัตน์กล่าว
สำหรับกลยุทธ์ในการดำเนินงานของบริษัทฯ มุ่งเน้นผลิตสินค้าคุณภาพดีในทุกหมวดได้แก่ บ้านเดี่ยว ทาวน์เฮ้าส์ และคอนโดมิเนียม ในราคาที่เหมาะสม เพื่อให้ลูกค้าที่ซื้อสินค้าของบริษัทได้รับความคุ้มค่า และประทับใจที่จะแนะนำให้กับญาติพี่น้อง และบุคคลใกล้ชิด มาซื้อสินค้าของบริษัท
นอกจากนี้ บริษัทฯ มีนโยบายที่จะเติบโตอย่างมั่นคงโดยคำนึงถึงทิศทางภาวะเศรษฐกิจ ภาวะตลาดอสังหาริมทรัพย์ กำลังซื้อของลูกค้าเป้าหมาย มีการเลือกทำเลที่ตั้งโครงการที่มีศักยภาพเติบโตในอนาคต ตลอดจนมีการวางแผนการก่อสร้างและการขาย ที่สอดคล้องในทิศทางเดียวกับภาวะตลาด เพื่อให้ส่งมอบสินค้าที่มีคุณภาพให้กับลูกค้าได้ตามกำหนด
 